A NŐ

Ismerd meg az internetes társkeresés titkait

Bokor Izabella

2018

Publio Kiadó

www.publio.hu

Minden jog fenntartva!

Korrektúra Szasszúr Szabrina

Olvasóimhoz

Könyvemben megtörtént események alapján, kitalált személyek által ismertetlek meg a mai modern kor internetes társkeresési tapasztalataival, ami arra az esetre lehet hasznos, ha esetleg arra adnád a fejed, hogy párra lelj a társkereső oldalak segítségével.

Főhősöm, Eszter által megtapasztalt élményeken keresztül mutatom be a sikereket és a buktatókat, és azokat a helyzeteket, amikor görcsös elszántságunk bukással végződik.

Igen, elszántság és bátorság is kell, ha tiszta lelkűek vagyunk, és semmi hátsó gondolat nem vezérel bennünket. A tisztaság sebezhetővé tesz, örök hegek képződhetnek bennünk. Sajnos, a tiszta szív és lélek mostanság ritka, mint a fehér holló! A lelki szépség kristálytisztasága, mellyel megszülettünk, olykor már csak emlék, a múlt része. Megtörtek vagyunk, elkeseredettek, megviselnek a mindennapok, átalakítanak, olyanná formálnak, amilyennek nem szabadna lennünk.

Csak mi tehetünk annak érdekében, hogy a lelkünket beragyogják a nap sugarai és gondolataink a kristálytiszta vízhez legyenek hasonlatosak. Hiszen ettől leszünk szerethetőek és elfogadóak az embertársainkkal szemben. Ezáltal leszünk lélekben szabadok.

Szárnyalni csak úgy lehet, ha szabadok vagyunk, ha nem vagyunk mások vagy a gonosz rabjai.

Egyesek úgy gondolják, hogy az interneten mindent meg lehet tenni, hogy ezen a fórumon nincsenek erkölcsi gátak. Ez persze a mindennapokban is megmutatkozhat. Vannak olyanok, akik az interneten élik meg gátlásoktól mentes szabadságukat, belevetve magukat egy hamis világba, fejest ugorva a kiismerhetetlen mélységbe. Többek személyisége itt mutatkozik meg, itt adja ki magából azt, amit a mindennapokban eltitkol, megmutatva ezzel igazi lényét. Ez a színtér ad helyet szemtelenül sok hazugság összehordására is. Sok embernek az internet világában bemutatott arcát, ha megismernék a közelében élő emberek, rácsodálkoznának:

− Tényleg ezt az embert ismertem eddig?

− Igen, őt ismerte, egy álarccal takart személy személyében.

Érzelmileg e könyv megírása nem volt könnyű számomra. Egy más világ tárult elém az internetes társkeresés során. Olykor teljesen felfoghatatlan dolgokkal találtam magamat szemben. Akadtak szép pillanatok is, hisz emberekkel ismerkedni maga a csoda, az embereket több oldalról megismerni pedig egy felfedezőúttal ér fel. Ezek a tapasztalatok világítottak rá arra, hogy olyan mások vagyunk, mások az elképzeléseink, különböznek az értékeink. Voltak azonban gyomorforgató oldalai is ennek a világnak, olyan mélységeket pillantottam meg, amiről azt hittem, hogy annál lejjebb már nincs, pedig van!

Ha a nagyvilág számára kiderül, hogy te is aktív személy vagy a társkereső oldalak egyikén, akkor elindul a rossz nyelvek keltette lavina, amit az esetek nagy részében az irigység szül. Találgatnak, meséket szőnek, kitalálják az életed történéseit, megírják a jövődet, olykor negatív szavakkal illetnek. Az emberek néha nagyon kegyetlenek tudnak lenni, és indokolatlanul pálcát törnek mások feje fölött! Ítélkeznek, meggondolatlanul ostoba megjegyzéseket tesznek. Erre szokták mondani, hogy az emberi butaságnak olykor nincs határa.

Pedig ezek az oldalak nem a leírt borzalmak megtapasztalására vannak kitalálva. Sajnos, még nem mindenki arra használja ezeket az oldalakat, amire létrehozták, ismerkedni tiszta szívvel-lélekkel.

Vannak emberek, akikben még nem tudatosult, hogy minden ember más, és minden ember azért van a földön, hogy saját döntéseket hozzon, saját akaratából cselekedjen.

A döntéseinkért mi magunk felelünk, mi magunk szabunk határokat, mi ismerjük az értékeinket, mi hozunk döntéseket arról, hogy miként akarunk élni, szikrát adni életünknek.

Ne akarj másnak megfelelni! Ne foglalkoztasson a másik ember élete, lénye!

Oly könnyen dobálózunk a szavakkal, ítélkezünk, mert azt gondoljuk, hogy jogunk van, de egyáltalán nincs! Tudatosulnia kellene bennünk, hogy a szavaknak súlya van!

I. Számvetés

Eszter vagyok, középkorú, elvált nő. Az élet megtépázott rendesen. Kiutat szeretnék találni, ki akarok törni ebből a semmitmondó életből. Már elég sok idő eltelt az életemből, de úgy gondolom, nem kell, hogy így éljem mindig az életem. Kell, hogy legyen módja annak, hogy megtaláljam azt, amit keresek, akit keresek.

Nem, nem vagyok pesszimista, csupán realista.

Nem szeretem álomba ringatva élni mindennapjaimat, nem szeretem becsapni önmagam. A valóságban élek és igyekszem tisztán látni a dolgokat.

Végre komolyan kell vennem, hogy létezem, emberi lény vagyok, és nekem is jár az, amit azoknak nyújtottam, akikért mindent megtettem. Érzéseim és vágyaim vannak.

Keresem azt, akivel el tudom képzelni az életem, akivel jó együtt lenni, nevetni-sírni, akivel jól érzem magam és, aki velem is jól érzi magát.

Nem az igazit keresem, hanem az igazat, nem az igazi szerelemet, hanem az igaz szerelmet, a feltétel nélküli szeretetet, a boldogságot, amit megkapva magam is viszonozhatok.